Maksu- ja tolliamet (MTA) palub tulude kasutamise deklaratsiooni tähtajaks esitamata jätnud tulumaksusoodustusega ühingutel esitada andmed hiljemalt 14. augustiks.
Selleks tähtajaks aruande mitteesitanud ning eelnevatel aastatel deklaratsiooni esitamisega hilinenud ühingud kustutatakse tulumaksusoodustusega ühingute nimekirjast, hoitatas amet.
MTA maksukorralduse talituse juhataja Monika Jõesaare sõnul jälgib maksuhaldur pidevalt aruandluskohustusest kinnipidamisest, kuid sellel aastal jõustunud tulumaksuseaduse muudatuste alusel on lisandunud maksuhalduril kohustus kustutada soodustuste nimekirjast ühingud, kes on kolm korda järjest jätnud tähtaegselt esitamata aruande või deklaratsiooni või on hilinenud maksusumma tasumisega.
„Eelmise aasta tulude kasutamise deklaratsioon tuli esitada juba 1. juuliks, kuid 115 ühingul, kes ka kahel eelnenud aastal aruandega hilinesid, on see seni esitamata. Nüüd võivad ühingud seetõttu soodustusest ilma jääda,“ selgitas Jõesaar.
Tulumaksusoodustusega ühingu kõige olulisem nõue on, et ta tegutseks avalikes huvides heategevuslikul eesmärgil, mis annab talle õiguse maksusoodustuse saamiseks.
Toimetaja: Priit Luts